Narodna skupština
20090428

Dame i gospodo narodni poslanici, na osnovu člana 147. Poslovnika Narodne skupštine Republike Srbije, u ime poslaničkog kluba Napred Srbijo, SNS, podneo sam amandman na član 6. Predloga zakona o izmenama i dopunama Zakona o porezu na upotrebu, držanje i nošenje dobara. Ovim amandmanom se sprečava da se u toku jedne kalendarske godine od građana Srbije po istom osnovu dva ili više puta naplaćuje porez na upotrebu motornog vozila. Naime, šta to bukvalno znači? Znači da će građani Srbije koji se u potrazi za boljim egzistencijalnim uslovima, u potrazi za više posla, kojeg nažalost u Srbiji nigde neće naći, sele iz grada u grad, iz opštine u opštinu, i na taj način i pri tome žele da promene registarske oznake na svom motornom vozilu, prilikom gubitka registarskih oznaka koje je pri upotrebi motornih vozila moguć ili prilikom krađe registarskih oznaka moraće da plate ponovo porez na upotrebu motornog vozila.